‘Nuwe kabinet, selfde ANC’Bathabile Dlamini. Foto: GCIS/Flickr “Pres. Cyril Ramaphosa se aankondiging Donderdag was die tweede geleentheid in nege maande wat hy nie benut het nie om misdadige ministers soos Bathabile Dlamini en Nomvula Mokonyane af te dank.” Dít was Mmusi Maimane, leier van die DA, se reaksie op Ramaphosa se aanstelling van nuwe ministers Donderdag. Hoewel daar wyd in die media verwys word na Ramaphosa se “kabinetskommeling” is baie min veranderinge aan die kabinet aangebring, ondanks groot afwagting dat daar sekere ministers is wie se koppe sou rol. Nomvula Mokonyane is aangestel as die nuwe minister van omgewingsake, nadat die vorige minister, Edna Molewa, in September oorlede is. Siyabonga Cwele is aangewys as die nuwe minister van binnelandse sake nadat Malusi Gigaba verlede week uit dié amp bedank het. Ramaphosa het ook aangekondig dat die departement van kommunikasie en die departement van telekommunikasie en posdienste sal saamsmelt en dat Stella Ndabeni-Abrahams die minister van dié departement sal wees. “Die president het ook die geleentheid misgeloop om te sny aan die grootte van die uitvoerende gesag soos ons hom al vroeër gevra het om te doen. Ons hou vol dit is heeltemal moontlik dat ŉ meer doeltreffende uitvoerende gesag bedryf kan word met 15 ministerieë. Deur die departement van kommunikasie en die departement van telekommunikasie en posdienste te laat saamsmelt en Siyabonga Cwele na binnelandse sake te herwin, bereik niks en is maar net ŉ rondskuif van dooie hout,” het Maimane gesê. Die opposisieleier het beklemtoon dat die DA se regsgeding om Dlamini afgedank te kry steeds voortgaan in die lig van die Sassa-krisis wat onder Dlamini se leiding plaasgevind het. Maimane meen Mokonyane moet ook so gou moontlik die trekpas kry aangesien sy “die departement van water en sanitasie vernietig het”. Nomvula Mokonyane. Foto: Elmond jiyane, GCIS “’n Nuwe hoofstuk kan nie gebou word op dieselfde leuenaars en Zupta-lojaliste wat gehelp het om Jacob Zuma in die regering en uit die tronk te hou nie. Dlamini en Mokonyane se termyn moet beëindig word en pres. Ramaphosa het versuim om dit te doen.” Dr. Pieter Groenewald, leier van die VF Plus, het Maimane se opvattings gedeel deur te sê Ramaphosa het die gulde geleentheid gehad om die kabinet te verklein en van Dlamini ontslae te raak, maar dit nie gedoen nie. “Van die verskeie veranderinge wat pres. Ramaphosa kon aanbring, sou wees om omgewingsake met water en sanitasie te kombineer. Die VF Plus meen dat pres. Ramaphosa met verdere samesmeltings van ministerieë aan die publiek kon wys dat hy erns het met sy belofte om die kabinet te verklein. Hy het hierdie geleentheid nou verspeel,” sê Groenewald. “Die feit dat die president nie bereid was om verdere veranderinge aan te bring nie, kan toegeskryf word aan die verdeeldheid in die ANC en die feit dat Ramaphosa steeds nie vanuit ŉ posisie van mag kan optree nie. “Die president hoop dalk om met ŉ versterkte hand te kan optree ná aanstaande jaar se verkiesing, maar die moontlikheid is nie uitgesluit nie dat die posisie van die ANC en dan ook die president verder kan verswak ná die verkiesing, en dan sal die land en die belastingbetaler nog ŉ onbepaalde tyd die las van ŉ oorgrote kabinet moet dra.”